Mesto

 Spišská Belá



Dodatok č. 1 k Rokovaciemu poriadku komisií pri MsZ v Spišskej Belej

Mestské zastupiteľstvo v Spišskej Belej na základe § 15 zákona SNR č. 369/1990 Zb. o obecnom zriadení v znení neskorších predpisov

vydáva tento

 **Dodatok č. 1 k Rokovaciemu poriadku komisií pri Mestskom zastupiteľstve v Spišskej Belej**

**Rokovací poriadok komisií pri Mestskom zastupiteľstve v Spišskej Belej sa mení a dopĺňa dodatkom č. 1 nasledovne:**

**IV. časť**

**ZASADNUTIE KOMISIE**

**Článok 9**

**Zvolanie a príprava zasadnutia**

1) Zasadnutie komisie zvoláva predseda komisie podľa potreby, najmenej však raz za dva mesiace.

2) Predseda komisie zvolá zasadnutie komisie aj vtedy, ak je potrebné vypracovať stanovisko komisie k materiálu týkajúceho sa zamerania činnosti komisie alebo k inému materiálu zásadného významu, o ktorom má rokovať mestské zastupiteľstvo.

3) Prípravu zasadnutia komisie organizuje predseda komisie v spolupráci so zapisovateľom komisie. Určia termín, miesto a čas konania zasadnutia, návrh programu a okruh prizvaných osôb. Zapisovateľ komisie zabezpečí, aby vecne príslušný odborný útvar mestského úradu alebo oprávnený zástupca právnickej osoby v zriaďovateľskej pôsobnosti mesta pripravil potrebné písomné podklady na rokovanie. Vyhotoví písomné pozvánky, ktoré spolu s písomnými podkladmi na rokovanie doručí členom komisie najmenej tri dni pred konaním zasadnutia komisie.

4) Predseda komisie môže prizvať na rokovanie komisie vecne príslušného zamestnanca mesta pracujúceho na mestskom úrade a podľa potreby zástupcu právnickej osoby v zriaďovateľskej pôsobnosti mesta. Iné osoby môžu byť prizvané predsedom komisie alebo na návrh niektorého z členov komisie na zasadnutie komisie len vtedy, ak táto potreba prizvania inej osoby vzíde po prerokovaní danej veci na predchádzajúcom zasadnutí komisie, a to za účelom podania vysvetlenia, resp. poskytnutia potrebných informácií týkajúcich sa prejednávanej veci, ak s tým súhlasí nadpolovičná väčšina prítomných členov komisie.

Na rokovaní komisie je oprávnený zúčastniť sa primátor mesta, zástupca primátora, prednostka mesta a hlavný kontrolór mesta.

**Článok 11**

**Zápisnica zo zasadnutia**

1. Z každého zasadnutia komisia vyhotoví zapisovateľ komisie do troch pracovných dní zápisnicu. Súčasťou zápisnice je prezenčná listina.

**V. časť**

**ZÁVEREČNÉ USTANOVENIA**

1) Všetky zmeny a doplnky rokovacieho poriadku berie na vedomie mestské zastupiteľstvo.

2) Tento rokovací poriadok schválilo mestské zastupiteľstvo uznesením číslo .........../2021 zo dňa 22.04.2021.

3) Rokovací poriadok nadobúda účinnosť dňom 1.5.2021.

 **Jozef Kuna**

primátor mesta

**Zmena č.1 k  Rokovaciemu poriadku komisií MsZ pri Mestskom zastupiteľstve v Spišskej Belej, ktorý bol schválený**  uznesením č. 48/2019 dňa 28.02.2019.

|  |  |
| --- | --- |
| **Názov materiálu:** | Zmena textu Rokovacieho poriadku komisií pri MsZ v Spišskej Belej  |
| **Obsah materiálu:** | Rokovací poriadok komisií pri MsZ v Spišskej Belej, schválený uznesením č. 48/2019 z rokovania MsZ dňa 28.02.2019. |
| **Návrh na uznesenie:** | Mestské zastupiteľstvo v Spišskej Belej **berie na vedome**  Dodatok č. 1 k Rokovacieho poriadku komisií pri MsZ  |
| **Stanovisko komisie:** | Nepredkladá sa |
| **Meno spracovateľa materiálu:** | Mgr. Iveta Bachledová, prednostka MsÚ |
| **Meno predkladateľa materiálu:** | Jozef Kuna – primátor mesta |
| **Dôvodová správa:** | Komisie sú zriadené ako poradné, iniciatívne a kontrolné orgány pri MsZ. Dodatkom k RP je navrhnutá možnosť prizvať na základe odporúčania predsedu komisie, alebo niektorých členov komisie verejnosť (myslí sa na žiadateľov, investorov alebo iné osoby) a takto im dať možnosť a priestor aby poskytli potrebné informácie, ktoré súvisia s prejednávanou vecou. Dodatkom sa upravuje aj lehota k vypracovaniu zápisnice z komisie a to do troch pracovných dní.  |